蔡襄
州学饯送解发进士
朝家岁取天下士，官守小大悉分治。
育材论荐苟失宜，德业英豪苦难致。
予尝备员内供奉，作书参议科场事。
乡举察廉未易复，责其节行在长吏。
策之当世之大务，适时可以观周智。
问之六经之归趣，知言可以见精意。
众贤一划天子可，开设学校朔南被。
世儒苟欲便有司，诏令初传寻已置。
今年郡国选多士，糊名仍旧搜瑕纇。
常忧玑贝随手遗，往往中夜起不寐。
拆封辩号指姓名，十九冥合州人议。
耽耽黌舍秋景长，芳肴旨酒邀宾醉。
惜哉今乐与古异，遣士礼数不能备。
霜天寥寥万象清，健风开送群飞翅。
大明帝居一气傍，春日照耀桐槐翠。
勉思奇策当天心，厚禄荣名时所贵。
时之所贵亦外物，君子存诚思远至。